הבורסה של תל אביב ננעלה בעליות קלות מאוד במדדים המובילים. מדדי התל בונד נסגרו בעליות של עד 0.03%, לאחר שני ימי מסחר סוערים בשוק האג"ח הקונצרניות. הדולר ירד ב-0.06% ונסגר כמעט ללא שינוי על שער יציג של 3.863 שקלים.
מדד ת"א 25 (מעו"ף) עלה ב-0.17%, מדד ת"א 100 התחזק ב-0.06%, מדד ת"א בנקים עלה ב-0.7%, מדד ת"א טכנולוגיה הוסיף ב-0.7% לערכו. בלט לחיוב מדד ת"א תקשורת שעלה ב-2.3%, בהובלת בזק שעלתה ב-3.4%. לשלילה בלט מדד הנפט והגז שירד ב-1.7%, בהובלת מניות דלק קידוחים שירדה ב-3%, אבנר שנחלשה ב-3.6% ורציו שאיבדה 2.7%.
מניית אל על עלתה ב-2.2% לאחר שבמהלך הבוקר נסחרה בירידות של עד 2% לאחר פרסום תוצאותיה לרבעון השלישי. חברות נוספות שפירסמו דו"חות הן הפניקס ו-ויקטורי שהתחזקו ב-3% כל אחת, ודמרי שעלתה ב-6.7%. קבוצת דורי ירדה ב-9.7% לאחר דיווח תוצאותיה הכספיות וכן הצעת רכש למניות של דורי בנייה שנמצאות בידי הציבור והגופים המוסדיים. מניית דורי בנייה עלתה ב-3.1%. החברה האם של קבוצת דורי, גזית גלוב, ירדה ב-1.6%.
מדיוי תראפיוטיק עלתה ב-15% לאחר שדיווחה על מסירת משלוח ראשון של מוצר הלייבוראיד לתאגיד מכשור הרפואי בסין. מוצר הלייבוראיד, שהחברה מפתחת ומשווקת, מסייע לנשים במהלך שלבי ההיריון המתקדמים ובתהליך הלידה.
אי.די.בי פיתוח נחלשה ב-0.7% לאחר שאתמול עלתה ב-5.6%, ושלשום התרסקה ב-24%. מניית אפריקה עלתה ב-8.4%. איגרת החוב של אפריקה (כ"ז) התחזקה ב-2% לאחר שירדה בחדות בשני ימי המסחר הקודמים, והתשואה עליה ירדה ל-9.9%. כלכלית ירושלים עלתה ב-4.2%.
מדדי תל בונד (20, 40 ו-60) עלו ב-0.01%-0.03%. תל בונד שקלי התחזק ב-0.03%. מדד אג"ח ממשלתי שקלי נחלש ב-0.06%, ומדד אג"ח ממשלתי צמוד נחלש ב-0.01%, לאחר שבחמשת ימי המסחר הקודמים השלים נפילה של 0.8%. איגרת שקלית ל-10 שנים מסוג שחר נחלשה ב-0.10%, והתשואה עליה עלתה ל-2.19%. איגרת צמודה מסוג גליל שנפדית בסוף ספטמבר 2023 ירדה ב-0.04% והתשואה עליה עלתה ל-0.55%.
למרות הירידות בשוק האג"ח הקונצרניות בשני ימי המסחר הקודמים, מנהלי ההשקעות סבורים שהתמונה באפיק אינה עומדת בפני שינוי. "כל עוד הריבית במשק תמשיך להיות נמוכה, הנזילות תמשיך להיות גבוהה, ויהיה עודף תשואות ביחס לאפיק הממשלתי - יימצא מי שיבוא וייקח את הסיכון. לכן, תיקון זמני בשוק הקונצרני - אולי. מפולת אשראי - לא", אמר אורי רבינוביץ', מנהל ההשקעות הראשי של הראל פיננסים.
גם יעקב שלח, מנהל השקעות בכיר במגדל שוקי הון, סבור כי למרות אירועי הימים האחרונים, השוק הקונצרני אינו עומד בפני שינוי כיוון משמעותי. "תנאי המאקרו בשורה התחתונה לא השתנו. סביבת הריבית תמשיך להיות נמוכה, וכך גם קצב האינפלציה. לכן, איני צופה שהמרווחים מעל האג"ח הממשלתיות ימשיכו להיפתח - משקיעים יזהו שזו נקודת כניסה נוחה. אחרי הכל, האלטרנטיבה היא אג"ח ממשלתיות הנסחרות בתשואות נמוכות או שליליות".
הוועדה המוניטרית של בנק ישראל, בראשות הנגידה קרנית פלוג, החליטה להותיר אתמול (ב') את הריבית לחודש דצמבר ללא שינוי, ברמה של 0.25%. בבנק נימקו את ההחלטה, בין היתר, באינדיקטורים חדשים המלמדים על התאוששות בפעילות המשק לאחר מבצע "צוק איתן", אל רמת הצמיחה המתונה ששררה ערב המבצע.
המסחר בבורסות וול סטריט נפתח בעליות שערים לאחר נתוני צמיחה מפתיעים לטובה ברבעון השלישי בארה"ב. מדד דאו ג'ונס ומדד S&P 500 עולים 0.15% ומדד הנאסד"ק מטפס ב-1%. הדולר מתחזק 0.2% מול היורו לשער של 1.2428 דולר ליורו - רמתו הגבוהה מזה יותר משנתיים. הנפט שומר על יציבות ברמה של 76 דולר לחבית נפט גולמי מסוג טקסס מתוק.
עליות קלות באירופה: לונדון עולה ב-0.1%; פרנקפורט עולה ב-0.9%; פריז עולה ב-0.4%; מדריד עולה ב-0.9%. מדד סטוקס 600 הכלל אירופי עולה ב-0.3%.
מגמה מעורבת בבורסות אסיה: טוקיו עולה ב-0.3% לאחר שאתמול הייתה סגורה; סיאול יורדת ב-0.1%; אוסטרליה יורדת ב-0.5%; הונג קונג יורדת ב-0.1%; שנחאי עולה ב-0.9%.
חברת אל על פירסמה הבוקר את תוצאותיה הכספיות. הרווח ברבעון הסתכם ב-10.1 מיליון דולר לעומת 58 מיליון דולר ברבעון המקביל ב-2013. הכנסות החברה ברבעון ירדו ב-6.5% בהשוואה לרבעון המקביל ב-2013 והסתכמו ב-601 מיליון שקל. מנכ"ל אל על, דוד מימון: "תוצאות הרבעון השלישי משקפות את השפעת 'צוק איתן', שגרם פגיעה משמעותית בהכנסות שבעקבותיה ביקשה אל על סיוע ממשלת ממשלתי".
הסדר החוב של חברת צים סידר לחברה לישראל שבשליטת עידן עופר רווח של 719 מיליון דולר ברבעון השלישי של 2014, לעומת הפסד של 84 מיליון דולר ברבעון המקביל ב־2013. הרווח הלא שגרתי נבע מרווח נטו של 609 מיליון דולר בעקבות השלמת הסדר החוב של צים ביולי 2014.
חברת הפניקס, המנוהלת על ידי אייל לפידות, פירסמה הבוקר את תוצאותיה הכספיות. הרווח הכולל של החברה ברבעון השלישי הסתכם ב-120 מיליון שקל, לעומת 141 מיליון שקל ברבעון המקביל ב-2013 - ירידה של 15%. בנטרול השפעת הורדת הריבית שהובילה לגידול בהתחייבויות הביטוחיות הסתכם הרווח הכולל ברבעון לסך של כ-133 מיליון שקל. הריבית הנמוכה מביאה לכך ששיעור ההיוון של העתודות לקצבה וגמלאות מחייב חיזוק ההתחייבויות של החברה.
ההכנסות של גזית גלוב מהשכרה ברבעון הסתכמו בכ-1.2 מיליארד שקל - ירידה של 4% בהשוואה לרבעון המקביל ב-2013. בנטרול השפעת שערי מט"ח, ההכנסות מהשכרה נותרו ללא שינוי. ההפסד המיוחס לבעלי מניות החברה הסתכם בכ-13 מיליון ש"ח לעומת רווח של כ-314 מיליון ש"ח ברבעון המקביל ב-2013. ההפסד נובע בעיקרו מהפסד משערוך מכשירים פיננסיים נגזרים (בעיקר בגין עסקות גידור מטבעי) לעומת רווח ברבעון המקביל אשתקד. בנוסף, ברבעון המקביל ב-2013 נרשם רווח חד פעמי שנוצר מרכישה במחיר הזדמנותי של מניות אטריום.
ויקטורי, שמנוהלת על ידי אייל רביד, הרוויחה 6.2 מיליון שקל ברבעון השלישי של 2014, כלומר גידול של 29% בהשוואה לרבעון המקביל ב-2013. הכנסותיה של החברה צמחו ב-37% ברבעון החולף בהשוואה לרבעון המקביל ב-2013, למרות שב-50 מ-90 ימי הרבעון החולף התנהלה הפעילות בחלק מסניפי הרשת בצילה של מלחמת צוק איתן, והסתכמו ב-246 מיליון שקל.
דורי סיימה את הרבעון השלישי עם הכנסות של 367 מיליון שקל - גידול של 11% ביחס לתקופה המקבילה. ואולם, החברה סיימה בהפסד גולמי של 21 מיליון שקל, לעומת הפסד גולמי של 5 מיליון שקל ברבעון המקביל. ההפסד נבע מהמשך ההפרשות בגין אירועי החודשים האחרונים בחברה, בהן קנסות, קיזוזים ועלויות נלוות כתוצאה מהארכת לוחות זמנים. במקביל, ההפסד בחברה האם, קבוצת דורי, הסתכם בכ-23 מיליון שקל ובכ-209 מיליון מתחילת השנה. בנוסף, גזית גלוב, החברה האם של קבוצת דורי, פירסמה הצעת רכש לדורי בנייה, שפונה ל-40.3% מבעלי המניות (הציבור ומשקיעים מוסדיים), מוצעת להיעשות ב-1.25 שקלים, פרמיה של 3.3% מעל מחירה בבורסה בפתיחת יום המסחר.